VALTUUSTOALOITE MAKSUTTOMIEN LIIKUNTAMAHDOLLISUUKSIEN JÄRJESTÄMISEKSI 11-19 VUOTIAILLE NUORILLE YLÖJÄRVELLÄ

Liian moni nuori jää helposti liikunnalliseen paitsioon. Murrosiän kynnyksellä ja sen jälkeen liikunnan harrastaminen vähenee ratkaisevasti. Vain alle puolet 13-19 vuotiaista liikkuu terveytensä kannalta riittävästi. Kavereiden esimerkki ja kannustus vaikuttavat urheiluharrastuksen aloittamiseen ja harrastusryhmässä olevat kaverit vaikuttavat motivaatioon jatkaa harrastusta. Ohjatut liikunta- ja urheiluharrastukset ovat niitä harrastaville lapsille ja nuorille pääsääntöisesti hyvää oloa ja onnistumisen iloa tuova kasvuympäristö, joka tarjoaa mahdollisuuden myönteiseen vuorovaikutukseen niin vertaisten kuin aikuistenkin kanssa. Moni lapsi ja nuori jää liikuntaharrastuksen ulkopuolelle rahavaikeuksien takia.

Ylöjärven kaupunki on mukana valtakunnallisessa Liikkuva koulu –hankkeessa. Liikkuvassa koulussa on liikuntamyönteinen ajattelumalli ja Ylöjärvellä tavoitteena on edistää koululaisten liikunta-aktiivisuutta muun muassa luokkahuoneissa, välitunneilla ja koulumatkoilla. Tästä toiminnasta on myönteisiä kokemuksia etenkin alakouluissa.

Ylöjärven kaupungin Lasten ja Nuorten hyvinvointisuunnitelmassa vuosille 2019-22 Luku 2/Teema 2 (Lasten ja nuorten elämänhallinnan tukeminen) toimenpiteenä T6 on: ”Kehitämme mielekästä vapaa-ajan toimintaa. Laajennamme ja parannamme nuorten mahdollisuuksia harrastamiseen. Selvitämme harrastustakuun ja harrastuspassin käyttöönottomahdollisuudet.”

Tampereella Nuorten treenit tarjoavat maksuttomia matalan kynnyksen liikuntamahdollisuuksia kaikille 11-29-vuotiaille nuorille. - LiikuntaLaturi on jyväskyläläisten 13-19 vuotiaiden nuorten oma maksuton liikuntatuote. Tarjolla on kymmeniä liikuntavuoroja eri lajeista ympäri Jyväskylää maksuttomasti, ilman sitoutumista tai ennakkoilmoittautumista. – Salossa on käytössä Lataa liikettä! Koulut ovat jakaneet kaikille Salon 7.-luokkalaisille Lataa liikettä! –kortin. Kortilla pääsee maksutta kaikkiin Lataa liikettä!-lukujärjestyksessä oleviin liikuntaryhmiin. Kortti on voimassa siihen asti, kunnes nuori täyttää 20 vuotta. – Mihi.fi tarjoaa rentoa, monipuolista ja maksutonta liikuntaa Turun seudulla asuville 13-19-vuotiaille nuorille. Joka viikko on alueellisesti noin 80 liikuntavuoroa ja 20 eri joukkue- ja yksilölajia, kuten koripalloa, joogaa ja kiipeilyä. Mihi.fi-toimintaan voivat osallistua Kaarinan, Liedon, Maskun, Mynämäen, Naantalin, Nousiaisten, Paimion, Raision, Ruskon, Sauvon ja Turun nuoret.

Esitämme, että Ylöjärven kaupunki selvittää mahdollisuudet järjestää matalan kynnyksen maksuttomia liikuntavuoroja eri lajeista ylöjärveläisille 11-19-vuotiaille nuorille joko paikallisesti tai seudullisesti. Esitämme edelleen, että Ylöjärven kaupunginvaltuusto tekee selvityksen perusteella tälle toiminnalle varauksen vuoden 2020 talousarvioon.

Ylöjärvellä 6.5.2019

KESKUSTAN VALTUUSTORYHMÄ

Riitta Koskinen ym.